《百字令 寄梅臣》
清代·吴重憙

残年都去，听声声爆竹，催将春至。风雪家山千里外，难寄长相思字。

司命无情，金尊尽倒，不共愁人醉。故人何处，天涯应念留滞。

记得荔馆寻秋，沧浪坐雨，转眼成前事。风雨满城重九日，造榜凄凉天气。

秋叶无声，春花有影，已分同飘坠。红笺涂遍，回肠九折难寄。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。